32000L0002
L 021/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2000/2/ЕО НА КОМИСИЯТА
от 14 януари 2000 година
за привеждане в съответствие с техническия прогрес на Директива 75/322/ЕИО на Съвета относно заглушаването на радиосмущенията, произвеждани от двигателите с искрово запалване, с които са оборудвани колесните селскостопански и горски трактори и на Директива 74/150/ЕИО на Съвета относно типовото одобрение на колесни селскостопански и горски
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 74/150/EИО на Съвета от 4 март 1974 г. за сближаване на законодателството на държавите-членки относно типовото одобрение на колесни селскостопански и горски трактори (1), последно изменена и допълнена с Директива 97/54/ЕО на Европейския парламент и на Съвета (2), и по-специално член 11 от нея,
като взе предвид Директива 75/322/ЕИО на Съвета от 20 май 1975 г. за сближаване на законодателството на държавите-членки относно заглушаването на радиосмущенията, произвеждани от двигателите с искрово запалване, с които са оборудвани колесните селскостопански и горски трактори (3), последно изменена с Директива 97/54/ЕО, и по-специално член 5 от нея,
като има предвид, че:
(1)
Директива 75/322/ЕИО е една от специалните директиви на процедурата за типово одобрение на ЕО, установена съгласно Директива 74/150/ЕИО; поради това разпоредбите на Директива 74/150/ЕИО, приложими за системите, компонентите и отделните технически възли, се прилагат за Директива 75/322/ЕИО;
(2)
Директива 75/322/ЕИО съдържа първите мерки, чиято цел е да се гарантира начална електромагнитна съвместимост по отношение на радиосмущенията, но впоследствие техническият прогрес увеличи сложността и разнообразието от електрическо и електронно оборудване;
(3)
с оглед да се държи сметка за нарастващата загриженост в областта на технологичното развитие на електрическото и електронно оборудване и за необходимостта от осигуряване на обща съвместимост между различните електрически и електронни инсталации, Директива 89/336/ЕИО на Съвета (4), последно изменена и допълнена с Директива 93/68/ЕИО (5), определи общи разпоредби за електромагнитната съвместимост за всички продукти, които не са обхванати от специална директива;
(4)
по силата на принципа, установен с Директива 89/336/ЕИО, общите разпоредби на споменатата директива не се прилагат или преустановяват да се прилагат за апаратура, обхваната от специални директиви, доколкото предвидените в споменатата директива изисквания за защита са съгласувани;
(5)
Директива 75/322/ЕИО трябва да стане една от тези специални директиви;
(6)
привеждането в съответствие с техническия прогрес е осъществено в случая на моторните превозни средства с Директивата 95/54/ЕО на Комисията (6) за заглушаването на радиосмущения, произвеждани от двигателите с искрово запалване, с които са оборудвани моторните превозни средства. Сега следва да се приемат еквивалентни изисквания за заглушаване на радиосмущенията, произвеждани от двигателите, с които са оборудвани селскостопански и горски трактори, като се създаде специална директива в рамките на процедурата за типово одобрение, която предвижда одобрението да се издава от специално натоварен за целта държавен орган въз основа на съгласувани технически изисквания;
(7)
необходимо е техническите изисквания за радиосмущенията (електромагнитната съвместимост) на превозните средства, на техните компоненти и системи да се уреждат единствено от разпоредбите на Директива 75/322/ЕИО, считано от 1 октомври 2001 година;
(8)
мерките, предвидени в настоящата директива, са в съответствие със становището на Комитета за привеждане в съответствие с техническия прогрес, учреден по силата на член 12 от Директива 74/150/ЕИО,
ПРИЕ НАСТОЯЩАТА ДИРЕКТИВА:
Член 1
Директива 75/322/ЕИО се изменя, както следва:
1.
Заглавието се заменя със следния текст:
2.
Член 1 и член 2 се заменят със следния текст:
„Член 1
По смисъла на настоящата директива „превозно средство“ е всяко превозно средство съгласно определението в Директива 74/150/ЕИО.
Член 2
Никоя държава-членка не може да отказва да издава типово одобрение на ЕО или национално типово одобрение на тип превозно средство, система, компонент или обособен технически възел на основания, свързани с електромагнитната съвместимост, ако изискванията на настоящата директива са изпълнени.“
3.
Член 3 се заличава.
4.
Член 4 се заменя със следния текст:
„Член 4
Настоящата директива представлява „специална директива“ по смисъла на член 2, параграф 2 от Директива 89/336/ЕИО на Съвета (*), считано от 1 октомври 2001 година.
(*) ОВ L 139, 23.5.1989 г., стр. 19.“" 						
5.
Приложенията се заменят с приложения I до IX към Директива 95/54/ЕО с измененията дадени в приложението към настоящата директива.
Член 2
1. Считано от 1 януари 2001 г., държавите-членки не могат на основания, свързани с електромагнитната съвместимост:
-
да отказват да издават типово одобрение на ЕО или национално типово одобрение по отношение на тип превозно средство,
-
да отказват да издават типово одобрение на ЕО за компонент или за отделен технически възел по отношение на тип компонент или отделен технически възел,
-
да забраняват регистрацията, продажбата или пускането в употреба на превозни средства,
-
да забраняват продажбата или използването на компонент или на отделен технически възел,
ако тези превозни средства, компоненти или отделни технически възли отговарят на изискванията на Директива 75/322/ЕИО, изменена с настоящата директива.
2. Считано от 1 октомври 2002 г., държавите-членки:
-
прекратяват да издават типово одобрение на ЕО на превозно средство, типово одобрение на ЕО за компонент или за отделен технически възел,
и
-
могат да отказват да издават национално типово одобрение
на тип превозно средство, компонент или отделен технически възел, ако изискванията на Директива 75/322/ЕИО на Съвета, изменена с настоящата директива, не са изпълнени.
3. Параграф 2 не се прилага за типовете превозни средства, на които е издадено типово одобрени преди 1 октомври 2002 г. по силата на Директива 77/537/ЕИО на Съвета, (7) нито, в зависимост от случая, за последващите разширения на тези одобрения.
4. Считано от 1 октомври 2008 г., държавите-членки:
-
считат удостоверенията за съответствие, които придружават новите превозни средства в съответствие с разпоредбите на Директива 74/150/ЕИО, за невалидни по смисъла на член 7, параграф 1 от споменатата директива,
и
-
могат да отказват продажбата и пускането в употреба на нови електрически или електронни монтажни възли като компоненти или отделни технически възли,
ако изискванията на настоящата директива не са изпълнени.
5. Без да се засягат разпоредбите на параграфи 2 и 4, в случая на резервни части, държавите-членки продължават да издават типово одобрение на ЕО и да разрешават продажбата и пускането в употреба на компоненти или на отделни технически възли, предназначени за типове превозни средства, на които е издадено одобрение преди 1 октомври 2002 г. по силата на Директива 75/322/ЕИО или на Директива 77/537/ЕИО с последващи разширения, в зависимост от случая.
Член 3
В приложение I, точка 3.17 и в приложение II, точка 2.4 от Директива 74/150/ЕИО, изразът „защита срещу смущения“ се заменя с „електромагнитна съвместимост.“
Член 4
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, преди 31 декември 2000 година. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им обнародване. Условията и редът на това позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, регулирана от настоящата директива.
Член 5
Настоящата директива влиза в сила от двадесетия ден след публикуването ѝ в Официален вестник на Европейските общности.
Член 6
Адресати на настоящата директива са държавите-членки.
Съставено в Брюксел на 14 януари 2000 година.